Библија (Бакотић) : Јудина посланица
1 Јуда, служитељ Исуса Христа, а брат Јаковљев, онима који су позвани и љубљени од Бога Оца и сачувани за Исуса Христа:

2 Милосрђе и мир и љубав да вам се умножи!

3 Љубљени! Како сам живо желео да вам пишем о нашем заједничком спасењу, осетио сам потребу да то чиним, да бих вас охрабрио у борби за веру која је једанпут за увек предана светима.

4 Јер се увукоше међу вас неки људи чија је осуда одавна написана; бездушници, који милост Бога нашега претварају у разузданост, и одричу се јединога господара и Господа нашега Исуса Христа.

5 Али ћу напоменути вама, који то већ знате, да Господ који избави народ из земље египатске, погуби затим оне који не вероваше;

6 и анђеле који не очуваше свог достојанства, него оставише свој стан, задржа у оковима мрака за суд великога дана,

7 и да су Содом и Гомор и околни градови, који се као и они подаше блуду и протуприродним пороцима, постављени за пример, трпећи казну вечнога огња.

8 Сврх свега тога и ови сањаоци погане своје тело, не поштујући власти и хуле на величанства.

9 А Михаило арханђел, кад се препираше с ђавлом за Мојсијево тело, не смедијаше да изговори суд проклињања, него рече: Господ нека те казни!

10 А ови хуле на оно што не знају, и распадају се у ономе што као животиње по природи знају.

11 Тешко њима! Јер путем Каиновим пођоше, с лакомоства свога за плату у заблуду Валамову упадоше, и буном Корејевом себе изгубише.

12 То су они што погане вашу братску трпезу, једући с вама без стида и гојећи се. То су безводни облаци које ветрови носе, јесенска дрвета неродна, која су двапут умрла, из корена ишчупана,

13 бесни валови морски, који избацују пену своје срамоте, залутале звезде, којима је спремљен мрак вечне таме.

14 Али и за њих пророкова Енох, седми од Адама, говорећи: "Гле, дође Господ са светим мириадама својим,

15 да изврши суд над свима, и да тражи рачун од свих бездушника за сва бездушна дела њихова, и за све ружне речи које бездушни грешници изговорише на њега."

16 То су људи који мрмљају, који се туже на судбину своју, који по страстима својим живе, у чијим су устима охоле речи, и који се за корист удварају.

17 А ви, љубљени, спомињите се речи које унапред казаше апостоли Господа нашега Исуса Христа.

18 Јер вам казаше да ће се у последње време настати ругачи, који ће ходити по својим поганим страстима.

19 То су они што раздоре изазивају, људи страствени и који Духа немају.

20 А ви, љубљени, крепите се својом светом вером, и молите се Духом Светим,

21 и сами себе одржите у љубави Божјој, очекујући милосрђе Господа нашега Исуса Христа за живот вечни.

22 Покарајте једне, оне који се препиру,

23 избављајте друге, и спасавајте их од огња, а опет према другима имајте и самилост и страх, мрзећи и на хаљину окаљану од пути.

24 А ономе који вас може сачувати без греха и без мане, и поставити вас праве пред славом својм у радости,

25 јединоме Богу, Спаситељу нашему, по Исусу Христу, Господу нашему, слава и величанство, моћ и власт пре свију векова и сад и на све векове! Амин!